
Kritikerne om Susan Wiggs



«Susan Wiggs beskriver forhold mellom mennesker

på en mesterlig måte.»

–Jodi Picoult, forfatter av Alt for min søster



«Wiggs skildrer det menneskelige sinnet på en mesterlig måte.»

–Salem Statesman-Journal



«Wiggs fortellermåte gjør en varm om hjertet.»

–Publishers Weekly



«Susan Wiggs er et sjeldent talent!

Karakterene forflytter seg ut av boksidene og rett inn i ditt hjerte!»

–Literary Times


SUSAN WIGGS

Jul ved Willow Lake

OVERSATT AV Mariann Sævold


For Susan Wiggs handler livet om familie, venner… og bøker. Hun bor ved stranden på en øy i Puget-sundet. I tillegg til å skrive, er hun også en populær foreleser.



Hun har fått flere RITA-priser og mange lysende anmeldelser i Publishers Weekly for romanene sine. Bøkene er oversatt til flere enn to dusin språk og har ligget på mange bestselgerlister. Hånd i hånd ved Willow Lake, en del av Lakeshorekrøniken, lå øverst på bestselgerlisten til New York Times.



Susan Wiggs har en eksamen fra Harvard og er tidligere lærer, ivrig friluftsmenneske og entusiastisk amatørfotograf, og hun er flink til å gå på ski og en dårlig golfspiller –men hennes favorittmosjon kommer alltid til å være å krype opp i sofaen med en god bok.








Til de mange bibliotekarene jeg kjenner

–John, Kristin, Nancy, Charlotte, Wendy, Cindy, Rebecca, Elizabeth, Suzanne, Melanie, Shelley,

Stephani, Deborah, Cathie–

og til alle de andre jeg aldri har møtt…

Dere aner ikke hvor mye dere beriker andre menneskers liv. Eller kanskje dere gjør det. Jeg håper virkelig det.

Tusen takk skal dere ha.


DEL 1

Velsignet er den høytiden som engasjerer hele verden
i en sammensvergelse av kjærlighet. 

–Hamilton Wright Mabie (1846-1916),
AMERIKANSK ESSAYIST.


KAPITTEL 1

Gutten ankom utkanten av byen i skumringen, tett oppunder vinteren. Snøen hadde ennå ikke kommet, men luften var bitende kald og hadde trukket alt liv ut av marker og skog og gitt alt nyanser av brunt og gult.

Veien smalnet til ett felt og fortsatte over en overbygd bro som sto på gamle steinsøyler over elven. Gjennom årenes løp hadde vær og vind tæret på broen som etter hvert hadde fått plankene byttet ut en etter en, men den hadde egentlig ikke forandret seg likevel. Steinene og vegetasjonen langs elvebredden var dekket av rim, og trærne på de omliggende markene og skogen hadde for lengst mistet sitt løv. Atmosfæren bar preg av iskald venting, som om alt var klart, som om kulissene var bestemt.

Han opplevde en følelse av målbevissthet, visste at oppgaven hans der ikke ville bli lett. Hjertet hans ville bli knust og måtte deretter heles, sannheter måtte avsløres, sjanser måtte tas. Men når han tenkte over det, var det bare sånn livet var –kaotisk, uforutsigbart, gledelig, mystisk, vondt og forløsende.

Et grønt og hvitt skilt som var formet som et skjold identifiserte byen –Avalon. Ulster County. Høyde over havet: ett tusen fem hundre meter.

Videre kom han til en tavle med hilsener fra Rotary, Kiwanis og minst et dusin kirker og organisasjoner. Hilsenen ønsket alle velkommen til Avalon, med sin beliggenhet midt i hjertet av Catskills Forest Preserve. Et annet skilt formante besøkende om å besøke Willow Lake, Fjellenes Juvel. Akkurat den beskrivelsen kunne passe til et utall småbyer med beliggenhet ved innsjøer i den nordlige delen av delstaten New York, men akkurat denne byen hadde oppriktigheten og sjarmen til et sted med en lang og komplisert historie.

Han var en del av den kompliserte historien. Hans forståelse for hva som førte ham dit, var begrenset, bare et lite glimt inn i den mystiske verdenen som menneskets hjerte var. Kanskje det ikke var meningen at han skulle vite hvorfor fortiden og nåtiden var i ferd med å kollidere på akkurat dette stadiet i livet. Kanskje det var nok å vite hva han måtte gjøre –rette opp en gammel urett. Nøyaktig hvordan han skulle klare det –vel, det visste han heller ikke. Men det ville gå opp for ham litt etter litt, med tid og stunder.

Selve sentrum av byen besto av en pen brosteinsbelagt plass som gikk rundt en gotisk steinbygning som huset offentlige kontorer og rettslokalet. Rundt plassen lå diverse forretninger og restauranter med tente lys i vinduene. Julekranser og julelys prydet gasslampene i smijern som omkranset plassen. I det fjerne lå Willow Lake som et uendelig stort indigofarget papirark under den mørke himmelen, med en islagt overflate som bare ville bli tykkere etter hvert som vinteren skred frem.

Noen kvartaler fra sentrumsplassen lå jernbanestasjonen. Et tog hadde akkurat ankommet og tømtes for passasjerer som kom hjem fra jobb i de større byene –Kingston og New Paltz, Albany og Poughkeepsie, og noen så langt borte som New York City. Folk hastet til bilene sine for å slippe unna kulden og komme seg hjem til familiene sine. Det fantes så mange måter å skaffe seg en familie på… og like mange måter å miste den på. Men mennesket var forsonende av natur, og fornyelse var kan hende bare et ord eller en vennlig gest unna.

Det kjentes merkelig å være tilbake etter så lang tid. Merkelig og… viktig. Noe var i stor fare der, enten folk var klar over det eller ei. Og på en eller annen måte måtte han hjelpe til. Han håpet bare at han var i stand til det.

Ikke langt unna jernbanestasjonen lå biblioteket. Grunnsteinen var blitt lagt for nøyaktig nittini år siden; den datoen sto som etset inn i hjertet hans. Bygningen var omgitt av en stor, vakker park som hadde stier på kryss og tvers og var omkranset av nakne trær. Biblioteket sto på plassen til sitts originale forgjenger som hadde brent ned til grunnen for hundre år siden og krevd ett menneskeliv. Få mennesker kjente til detaljene rundt det som hadde hendt, eller forsto hvilken innvirkning hendelsen hadde hatt på livet i selve byen.

Med penger fra en velstående familie som forsto viktigheten av biblioteket, var bygningen blitt bygd opp igjen etter brannen. Avalon Free Library var bygd i stein og var bortimot brannsikkert, og bygningen hadde sett nesten hundre år komme og gå –tider med stor velstand og dyp fattigdom, krig og fred, sosial uro og harmoni. Byen hadde forandret seg, verden hadde forandret seg. Folk kjente ikke hverandre lenger, men likevel var det ett og annet som forankret alt, og biblioteket var noe av det. For øyeblikket.

Han sukket da gamle minner strømmet på, like uforglemmelige som en uferdig drøm. For alle de årene siden var det første biblioteket blitt ødelagt. Nå sto det nåværende biblioteket i fare, ikke på grunn av brann, men på grunn av noe som var minst like farlig. Kanskje det fremdeles var tid til å redde det.

Rundt hele bygningen var det høye vinduer, og takvinduer over et atrium fylte bygningen med lys. Gjennom vinduene kunne han se bokhyller i eik, bord og arbeidsnisjer der folk satt og leste. Gjennom noen andre vinduer så han området til personalet.

Ved et rotete skrivebord satt en kvinne og jobbet i lyset fra en bordlampe. Det bleke ansiktet hennes var dradd av engstelse som så ut til å grense til desperasjon.

Hun reiste seg brått, som om hun plutselig kom på noe, og strøk hendene nedover det brune skjørtet sitt. Så tok hun jakken sin ned fra et stativ og beskyttet seg raskt mot kulden –støvletter, sjal, lue, hansker. Selv om det var flere mennesker rundt henne, virket hun fraværende og veldig alene.

Den bitende tørre kulden drev ham mot bygningens inngang, en storslått buegang i stein som var innrisset med visdomsord. Han stoppet og studerte ordene til de lærde –Plutarch, Sokrates, Judah ibn-Tibbon, Benjamin Franklin. Selv om visdomsordene var tiltalende, hadde han ikke noen annet å følge enn sitt eget hjerte. På tide å sette i gang.

Kvinnen kom hastende ut den tunge hoveddøren med bøyd hode, og kolliderte nesten med ham.

–Å, utbrøt hun og tok et raskt skritt bakover. –Å, unnskyld. Jeg så deg ikke.

–Det går fint, sa gutten.

Noe i stemmen hans fikk henne til å nøle litt og studere ham et øyeblikk gjennom de tykke brilleglassene. Han prøvde å se seg selv gjennom hennes øyne –en gutt som nærmet seg seksten, med mørke, alvorlige øyne, olivenfarget hud og hår som ikke var blitt klippet på altfor lenge. Han hadde på seg en grønnlig militærjakke og løstsittende dongeribukser som var slitte, men rene. Vinterklærne skjulte for det meste alle arrene hans.

–Kan jeg hjelpe deg? spurte hun, litt åndeløs. –Jeg er på vei ut, men…

–Takk, men jeg tror jeg skal klare å finne det jeg trenger her, sa han.

–Biblioteket stenger klokken seks i kveld, sa hun.

–Jeg skal ikke bruke lang tid.

–Jeg tror ikke vi har møtt hverandre før, sa hun. –Jeg prøver å bli kjent med alle brukerne av biblioteket.

–Jeg heter Jabez, ma’am. Jabez Cantor. Jeg er… ny her. Det var egentlig ikke en løgn.

Hun smilte, men uroen forsvant ikke fra øynene hennes. –Jeg er Maureen Davenport.

Jeg vet det, tenkte han. Jeg vet hvem du er. Han visste hvor viktig hun var, selv om hun ikke gjorde det selv. Hun hadde gjort så utrolig mye der i den vesle byen, men kanskje var hun ikke klar over det heller.

–Jeg er bibliotekar og avdelingsleder her, forklarte hun. –Jeg skulle gjerne vist deg rundt, men jeg har en avtale.

Jeg vet det også, tenkte han.

–Vi ses, Jabez, sa hun.

Ja, tenkte han da hun hastet av gårde. Vi gjør det.

